Illum, l-ambaxxaturi tal-UE kkonfermaw il-ftehim politiku milħuq bejn il-presidenza Estonjana u l-Parlament Ewropew f'Diċembru 2017 dwar id-direttiva riveduta dwar ir-rendiment tal-bini fl-użu tal-enerġija. Id-direttiva ser ittejjeb l-effiċjenza enerġetika fil-bini u ser tinkoraġġixxi r-rinnovazzjoni tal-bini . Id-dekarbonizzazzjoni tal-istokk ferm ineffiċjenti tal-bini Ewropew eżistenti hija waħda mill-miri fit-tul ewlenin tagħha. Hija tippromwovi xogħlijiet ta' rinnovazzjoni kosteffettivi, tintroduċi indikatur ta' intelliġenza għall-bini , tissimplifika l-ispezzjonijiet tas-sistemi tat-tisħin u tal-arja kondizzjonata u tippromwovi wkoll il- mobbiltà elettrika billi jinħolqu spazji għall-parkeġġ għal vetturi elettriċi. Il-bini jirrappreżenta 40% tal-konsum totali tal-enerġija fl-Ewropa. Billi jittejbu r-regoli eżistenti, jittieħed vantaġġ tal-iżviluppi teknoloġiċi reċenti u tiġi inkoraġġita aktar l-effiċjenza enerġetika, l-UE tagħmel pass 'il quddiem importanti lejn it-twettiq tal-miri tal-2020 u l-2030 fl-effiċjenza enerġetika. "Illum ilħaqna stadju importanti biex tittejjeb l-effiċjenza enerġetika tad-djar taċ-ċittadini tagħna. Il-Presidenza Bulgara tinsab kuntenta li waslet għal dan ir-riżultat dwar id-direttiva dwar ir-rendiment tal-bini fl-użu tal-enerġija, li hija waħda mill-punti prijoritarji fuq l-aġenda tal-Kunsill. Il-prinċipju li "l-effiċjenza enerġetika tiġi l-ewwel" huwa element ewlieni tal-Unjoni tal-Enerġija. It-titjib tal-effiċjenza enerġetika tal-bini huwa wieħed mill-aktar modi effettivi biex titjieb il-kwalità tal-ħajja taċ-ċittadini tal-UE, li jikkontribwixxi għall-kisba ta' ekonomija b'livell baxx ta' karbonju, li tħalli impatt fuq it-tkabbir ekonomiku, il-ħolqien tal-impjiegi u l-investimenti." Temenuzhka Petkova, Ministru għall-Enerġija tar-Repubblika tal-Bulgarija Kronoloġija u l-passi li jmiss Ir-reviżjoni tad-direttiva dwar ir-rendiment tal-bini fl-użu tal-enerġija temenda d-Direttiva 2010/31/UE u tikkomplementa l-miżuri skont id-direttiva dwar l-effiċjenza enerġetika kif ukoll il-leġislazzjoni tal-UE dwar l-effiċjenza enerġetika tal-prodotti. Hija parti mill- Pakkett dwar l-Enerġija Nadifa ppreżentat mill-Kummissjoni fit-30 ta' Novembru 2016. Il-Kunsill qabel fuq pożizzjoni ta' negozjar dwar id-direttiva dwar ir-rendiment tal-bini fl-użu tal-enerġija f'Ġunju 2017. Wara saru n-negozjati mal-Parlament Ewropew. Id-deċiżjoni tal-lum tikkonferma l-ftehim proviżorju li ntlaħaq fid-19 ta' Diċembru 2017 bejn il-Presidenza Estonjana u r-rappreżentanti tal-Parlament Ewropew. Wara l-approvazzjoni formali tar-regolament mill-Kunsill u l-Parlament, id-direttiva ser tiġi ppubblikata fil-Ġurnal Uffiċjali tal-UE, u ser tidħol fis-seħħ għoxrin jum wara. Il- perijodu ta' traspożizzjoni għal din il-leġislazzjoni huwa ta' 20 xahar. Bini effiċjenti fl-użu tal-enerġija - Il-Presidenza tilħaq ftehim proviżorju mal-Parlament Ewropew (stqarrija għall-istampa, 19/12/2017) Bini effiċjenti fl-użu tal-enerġija: iffrankar akbar ta' enerġija u kundizzjonijiet aħjar tal-għajxien (stqarrija għall-istampa, 26/06/2017) L-approċċ ġenerali tal-Kunsill (26 ta' Ġunju 2017) Il-proposta tal-Kummissjoni (informazzjoni ta' sfond) Id-direttiva attwali 2010/31/UE fis-seħħ dwar ir-rendiment tal-bini fl-użu tal-enerġija Strateġija tal-Unjoni tal-Enerġija